Title: ประกาศกำหนด เรื่อง ห้ามการใช้เส้นทางคมนาคมหรือการใช้ยานพาหนะ

ประกาศกำหนด

ประกาศกำหนด
เรื่อง
ห้ามการใช้เส้นทางคมนาคมหรือการใช้ยานพาหนะ[๑]

ตามที่ได้มีการประกาศให้เขตพื้นที่เขตดุสิต
กรุงเทพมหานคร
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักรลงวันที่ ๒๕
สิงหาคม พ.ศ. ๒๕๕๒ และมีข้อกำหนดออกตามความในมาตรา ๑๘ แห่งพระราชบัญญัติการรักษาความมั่นคงภายในราชอาณาจักร
พ.ศ. ๒๕๕๑ ลงวันที่ ๒๕ สิงหาคม พ.ศ. ๒๕๕๒ ซึ่งได้มอบอำนาจให้ ผอ.รมน.
ผู้อำนวยการศูนย์อำนวยการหรือผู้ที่ได้รับมอบหมายจาก ผอ.รมน.
หรือผู้อำนวยการศูนย์อำนวยการ
กำหนดเงื่อนเวลาในการปฏิบัติตามข้อกำหนดหรือเงื่อนไขในการปฏิบัติของพนักงาน
เจ้าหน้าที่ตามที่เห็นสมควรนั้น

เพื่อประโยชน์ในการป้องกัน ปราบปราม ระงับ
ยับยั้ง และแก้ไขหรือบรรเทาเหตุการณ์ในพื้นที่เขตดุสิต กรุงเทพมหานคร
ให้เป็นไปด้วยความเรียบร้อยและเกิดประสิทธิภาพสามารถป้องกันการปิดล้อมทำเนียบรัฐบาล
หน่วยงานของรัฐและสถานที่สำคัญ
รวมทั้งเพื่อไม่ให้เป็นการขัดขวางการปฏิบัติราชการของนายกรัฐมนตรี
คณะรัฐมนตรีและเจ้าหน้าที่ของรัฐ

ตามข้อ ๔
และวรรคท้ายของข้อกำหนดออกตามความในมาตรา ๑๘
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑ จึงออกประกาศกำหนด
ดังต่อไปนี้

ข้อ ๑
 ห้ามการใช้เส้นทางคมนาคมหรือการใช้ยานพาหนะ
เว้นแต่จะได้รับอนุญาตจากพนักงานเจ้าหน้าที่ ในเส้นทางต่อไปนี้
ก. ถนนนครปฐม ตั้งแต่แยกเทวกรรมรังรักษ์
ถึงสะพานชมัยมรุเชษฐ์
ข. ถนนลูกหลวง (ด้านหลังทำเนียบรัฐบาล) ตั้งแต่
แยกเทวกรรมรังรักษ์ ถึงแยกมัฆวานรังสรรค์
ค. ถนนคู่ขนาน ถนนราชดำเนินนอก ด้านทำเนียบรัฐบาล
ตั้งแต่ แยกมัฆวานรังสรรค์ ถึง แยกสวนมิสกวัน

ข้อ ๒
 ให้ผู้อำนวยการรักษาความมั่นคงภายในราชอาณาจักร
ผู้อำนวยการศูนย์อำนวยการรักษาความสงบเรียบร้อย หรือผู้ที่ได้รับมอบหมาย
ซึ่งเป็นพนักงานเจ้าหน้าที่ชั้นสัญญาบัตรหรือเทียบเท่า เป็นผู้ดำเนินการตามข้อ ๑

ข้อ ๓
 ประกาศกำหนดนี้ให้ใช้บังคับตั้งแต่บัดนี้เป็นต้นไป

ประกาศ
ณ วันที่ ๒๙ สิงหาคม พ.ศ. ๒๕๕๒
สุเทพ
 เทือกสุบรรณ
รองนายกรัฐมนตรี
ผู้อำนวยการศูนย์อำนวยการรักษาความสงบเรียบร้อย

ปริยานุช/ผู้จัดทำ
๓๐
กันยายน ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๑๓๖ ง/หน้า ๑๐๕/๑๘ กันยายน ๒๕๕๒